'- Nom de l'organització:

L’equip està format per la Cooperativa Raons 
( https://raons.coop/ ), Espai Ambiental Cooperativa 
( https://espaiambiental.coop/ ) i Rezero ( https://rezero.cat/ ),
amb la col·laboració del Mapa Barcelona+Sostenible 
( https://www.bcnsostenible.cat/ ) i l'escola FEDAC Sant Andreu 
( http://www.fedac.cat/santandreu.php ) que pertany a la xarxa
d'Escoles+Sostenibles.

- Descripció de l'actuació:

Els cromos del barri és un joc de cartes que la Cooperativa Raons
ha estat utilitzant des de l'any 2015 com eina educativa en
projectes amb diverses escoles de la ciutat. Amb aquesta eina es
treballa amb l'alumnat per fomentar un major coneixement dels
territoris dels quals formen part cadascuna de les escoles.

El cromos han estat dissenyats perquè els infants puguin jugar
amb les seves famílies o amistats a descobrir llocs del barri.
Cada infant rep un sobre amb dos cromos (inicialment des del
mateix centre escolar o en alguna campanya de difusió dels
cromos), que contenen una imatge i unes preguntes. Per
respondre-les adequadament han de visitar l’espai de la
fotografia (pregunta d’observació) i buscar-ne informació per
altres vies (pregunta de recerca). Un cop obtinguda la resposta
han d’anar al punt de distribució que vulguin i si responen les
preguntes correctament rebran un paquet amb nous cromos. Per
tant, trobar les respostes permet aconseguir més cromos
mitjançant els punts de distribució i fer la col·lecció sencera.

El 2020 es va decidir basar la col·lecció de cromos en punts
mapats al Mapa Barcelona+Sostenible. L'objectiu de la creació
dels Cromos del Mapa Barcelona + Sostenible va ser promoure i
donar a conèixer la plataforma virtual del mapa i vincular-la a
un territori mitjançant un joc de cartes, així com incentivar
l’ús de les diferents eines del mapa entre diversos agents:
infants, professorat docent, famílies, comerços, equipaments,
iniciatives veïnals... . A més, buscava oferir a la xarxa
Escoles+Sostenibles un recurs d’aprenentatge dels seus entorns
més propers per continuar treballant l’objectiu de contribuir a
la sostenibilitat des de l’educació i el reconeixement de les
escoles com a agents de canvi a la ciutat.

Com a primer pas es va fer una recerca de centres on realitzar el
projecte, i a Sant Andreu es va trobar una escola molt motivada
per treballar la temàtica, amb professorat molt vocacional i amb
recursos humans, logístics i organitzacionals excel·lents per a
dur a terme el projecte. Finalment doncs, el projecte es va
realitzar amb els i les alumnes de 5è de primària de l'escola
FEDAC Sant Andreu.

Per tal de confeccionar la col·lecció dels cromos es van
realitzar tres accions principals, cada una de les quals es va
desenvolupar dues vegades per a respectar els grups bombolla
derivats de la situació sanitària.

- Taller de presentació dels cromos i del projecte al centre
escolar. En una primera visita a les aules es va llençar el repte
de crear la primera col·lecció de cromos del Mapa B+S. Es van
crear 7 equips per grup classe, i a cada un se'l va assignar una
categoria del mapa sobre la qual investigar, escollir un punt i
crear-ne el cromo. Tots els nens i nenes van estar molt
engrescats des d'aquest moment amb la idea de poder visibilitzar
les iniciatives i els llocs sostenibles del seu barri a través
d'un joc de cromos.

- Itineraris de reconeixement dels punts al territori i
recollida d’informació. Després d’algunes setmanes treballant des
de les aules, l’alumnat acompanyat per l’equip del Mapa B+S i el
professorat va recórrer el barri en petits grups per conèixer els
14 punts seleccionats. Va ser una activitat molt gratificant per
tot l’alumnat ja que amb aquestes visites van poder parlar amb
les persones que treballen en els punts seleccionats i persones
del barri que els van aportat més informació i coneixement sobre
el territori. A més, van poder fer un exercici d’observació per
descobrir altres iniciatives sostenibles de cada punt i del
barri.

- Taller de presentació final de les propostes dels cromos
confeccionats pels alumnes. L’alumnat, després de realitzar una
bona recerca durant setmanes van recollir i ordenar tota la
informació per crear finalment el contingut dels seus cromos.
Així, la primera col·lecció de Cromos del Districte de Sant
Andreu es va concloure amb un total de 14 cromos. En aquest últim
taller cada grup va presentar la categoria i icones del seu
cromo, així com la descripció i les preguntes per al joc,
resolent els dubtes dels seus companys i companyes, del
professorat i de les dinamitzadores de Raons i Espai Ambiental.

Entremig d’aquestes accions on les 3 entitats del mapa van
participar de forma directa, el professorat va treballar de forma
autònoma amb els alumnes per tal de: formar els equips per cada
cromo, recopilar informació sobre els punts, treballar conceptes
de sostenibilitat relacionats, ordenar els continguts dels cromos
i preparar les presentacions de cadascun, enriquint el contingut
acadèmic del projecte.

A causa de la situació sanitària excepcional els cromos no s'han
pogut utilitzar com a tal ja que no es va poder engegar el joc de
barri que consistiria en recórrer els punts, contestar les
preguntes de cada cromo i aconseguir més cromos per tal d’acabar
la col·lecció. Però, es va realitzar un vídeo resum explicant el
projecte i la metodologia 
( https://www.youtube.com/watch?v=DSsAbPahP5I ) per fer-lo arribar
als agents/entitats/equipaments de Sant Andreu un cop es pugui
posar en marxa aquesta part del projecte, i servirà també per a
la informació dels agents que puguin participar en noves
rèpliques del projecte en altres territoris.

Cal destacar també que els Cromos es van revisar per persones amb
diversitat funcional i gràcies als seus consells i el seu
seguiment es van implementar les següents accions: la gràfica
dels cromos té en compte els criteris d'accessibilitat, tant els
cromos com els relats associats estan redactats segons els
criteris de lectura fàcil, i cada cromo conté un codi QR que
permet accedir a un relat explicatiu de l'eina adaptat a persones
amb visió reduïda. A més, es va tenir molt en compte el factor de
l’accessibilitat dels propis punts dels cromos seleccionats.

- Calendari execució: Les actuacions amb l'escola es van
desenvolupar entre el 30 de setembre i el 10 de novembre de 2020,
però les tres entitats van realitzar tasques prèvies i posteriors
de coordinació, planificació i tancament.

- Pàgina web:

Mapa Barcelona + Sostenible (bcnsostenible.cat) 
( https://www.bcnsostenible.cat/web/relats?search=cromos&t=1614099654775 )


https://bcnsostenible.cat/web/relat/5e1ca4ae940cd79a628b4568

https://bcnsostenible.cat/web/relat/5f7dadf6940cd77f028b4567?page=3

https://bcnsostenible.cat/web/relat/5f9aec41940cd74d228b4567

https://bcnsostenible.cat/web/relat/5fbccb6d940cd78b2f8b4569

- Dades de contacte:

Lucia Zandigiacomi

lucia.z@raons.coop